DA Den Europæiske Unions Tidende L 135/4

KOMMISSIONENS FORORDNING (EU) Nr. 441/2012

af 24. maj 2012

om ændring af bilag II og III til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for restkoncentrationer af bifenazat, bifenthrin, boscalid, cadusafos, chlorantraniliprol, chlorothalonil, clothianidin, cyproconazol, deltamethrin, dicamba, difenoconazol, dinocap, etoxazol, fenpyroximat, flubendiamid, fludioxonil, glyphosat, metalaxyl-M, meptyldinocap, novaluron, thiamethoxam og triazophos i eller på visse produkter

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), og

ud fra følgende betragtninger:

(1) Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for restkoncentrationer af bifenazat, bifenthrin, chlorothalonil, deltamethrin, etoxazol, glyphosat, metalaxyl-M og triazophos. Der er i bilag III til forordning (EF) nr. 396/2005 fastsat maksimalgrænseværdier for restkoncentrationer af boscalid, chlorantraniliprol, clothianidin, cyproconazol, dicamba, difenoconazol, dinocap, fenpyroximat, flubendiamid, fludioxonil, meptyldinocap, novaluron og thiamethoxam. Der er ikke tidligere fastsat maksimalgrænseværdier for restkoncentrationer af cadusafos i bilagene til forordning (EF) nr. 396/2005.

(2) I forbindelse med en procedure for godkendelse af anvendelse af et plantebeskyttelsesmiddel, der indeholder aktivstoffet metalaxyl-M, på salat, vårsalat, bredbladet endivie, karse, langskulpet vinterkarse, salatsennep (rucola), rød sennep samt blade og skud af Brassica spp. er der indgivet en ansøgning i henhold til artikel 6, stk. 1, i forordning (EF) nr. 396/2005 om ændring af de gældende maksimalgrænseværdier for restkoncentrationer.

(3) For så vidt angår fludioxonil, er der indgivet en sådan ansøgning vedrørende anvendelse på vårsalat, salat, bredbladet endivie, karse, salatsennep (rucola), blade og skud af Brassica ssp., spinat, bladbeder og friske urter. For så vidt angår glyphosat, er der indgivet en sådan ansøgning vedrørende anvendelse på linser. For så vidt angår chlorantraniliprol, er der indgivet en sådan ansøgning vedrørende anvendelse på citrusfrugter, jordbær, bønner og ærter med og uden bælg, linser, andre bælgfrugter, artiskokker, ris og kaffebønner.

(4) Den berørte medlemsstat har i overensstemmelse med artikel 8 i forordning (EF) nr. 396/2005 evalueret disse ansøgninger, og evalueringsrapporterne er sendt til Kommissionen.

(5) Den Europæiske Fødevaresikkerhedsautoritet (EFSA) har vurderet ansøgningerne og evalueringsrapporterne, idet den især undersøgte risiciene for forbrugerne og, hvor det var relevant, for dyr, og afgav begrundede udtalelser om de foreslåede maksimalgrænseværdier (2). EFSA har sendt udtalelserne til Kommissionen og medlemsstaterne og har offentliggjort dem.

(6) EFSA konkluderede i sine begrundede udtalelser, at hvad angår anvendelsen af fludioxonil på vårsalat, karse, salatsennep (rucola), blade og skud af Brassica spp. samt friske urter, var dataene om restkoncentrationer ikke tilstrækkelige til at understøtte de maksimalgrænseværdier, der var anmodet om. Hvad angår anvendelsen af chlorantraniliprol på bønner uden bælg, ærter med og uden bælg, linser og andre bælgfrugter, konkluderede EFSA, at dataene om restkoncentrationer ikke var tilstrækkelige til at understøtte de maksimalgrænseværdier, der var anmodet om

(7) Hvad angår alle øvrige ansøgninger, konkluderede EFSA i sine begrundede udtalelser, at alle datakrav var opfyldt, og at de ændringer af maksimalgrænseværdierne, som EFSA havde anbefalet, var acceptable med hensyn til forbrugersikkerheden på grundlag af en vurdering af forbrugereksponeringen i 27 specifikke europæiske forbrugergrupper. Der blev taget hensyn til de nyeste data om de toksikologiske egenskaber ved metalazyl-M. Der kunne ikke påvises nogen risiko for, at det acceptable daglige indtag (ADI) eller den akutte referencedosis (ARfD) overskrides, hverken ved livslang eksponering for stoffet gennem forbrug af alle fødevareprodukter, der kan indeholde stoffet, eller ved kortvarig eksponering gennem et ekstremt forbrug af de pågældende afgrøder og produkter.

(8) Den 9. juli 2011 vedtog Codex Alimentarius-kommissionen (3) maksimalgrænseværdier for restkoncentrationer af bifenazat, bifenthrin, boscalid, cadusafos, chlorantraniliprol, chlorothalonil, clothianidin, cyproconazol, deltamethrin, dicamba, difenoconazol, dinocap, etoxazol, fenpyroximat, flubendiamid, fludioxonil, meptyldinocap, novaluron, thiamethoxam og triazophos. Disse maksimalgrænseværdier fastsat af Codex Alimentarius-kommissionen bør optages i forordning (EF) nr. 396/2005 som maksimalgrænseværdier for restkoncentrationer, bortset fra de grænseværdier, der ikke er sikre for en EU-forbrugergruppe, og for hvilke Unionen har forelagt Codex Alimentarius-kommissionen et forbehold (4).

(9) På baggrund af EFSA's begrundede udtalelser og videnskabelige rapport og under hensyntagen til alle relevante faktorer opfylder de foreslåede ændringer af maksimalgrænseværdierne kravene i artikel 14, stk. 2, i forordning (EF) nr. 396/2005.

(10) Forordning (EF) nr. 396/2005 bør derfor ændres i overensstemmelse hermed.

(11) Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne —

VEDTAGET DENNE FORORDNING:

Artikel 1

Bilag II og III til forordning (EF) nr. 396/2005 ændres som angivet i bilaget til nærværende forordning.

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 24. maj 2012. På Kommissionens vegne José Manuel BARROSO Formand

(1) EUT L 70 af 16.3.2005, s. 1.

(2) Den Europæiske Fødevaresikkerhedsautoritet, "Modification of the existing MRLs for metalaxyl-M in lettuce and other salad plants". EFSA Journal 2012; 10(1):2549. [25 pp.] doi:10.2903/j.efsa.2012.2549. Foreligger online: www.efsa.europa.eu/efsajournal

Den Europæiske Fødevaresikkerhedsautoritet, "Modification of the existing MRL for glyphosate on lentils plants". EFSA Journal 2012; 10(1):2550. [25 pp.] doi:10.2903/j.efsa.2012.2550. Foreligger online: www.efsa.europa.eu/efsajournal

Den Europæiske Fødevaresikkerhedsautoritet, "Modification of the existing MRLs for fludioxonil in leafy crops". EFSA Journal 2011; 9(12):2487. [27 pp.] doi:10.2903/j.efsa.2012.2487. Foreligger online: www.efsa.europa.eu/efsajournal

(3) Rapporter udarbejdet af Codex-udvalget for pesticidrester kan findes på følgende websted:

http://www.codexalimentarius.net/download/report/767/REP11_CACe.pdf

ALINORM 10/34/REP. JOINT FAO/WHO FOOD STANDARDS PROGRAMME CODEX ALIMENTARIUS COMMISSION. APPENDIX II and III. Thirty-Fourth Session. International Conference Centre, Genève, Schweiz, 4.-9. juli 2011.

(4) "Scientific support for preparing an EU position in the 43rd Session of CCPR"

EFSA's videnskabelige rapport offentliggjort den 7. september 2011

(http://www.efsa.europa.eu/en/efsajournal/pub/2360.htm)